Ka jalo, Constantine o ne a gamaregisiwa ke go lemoga gore dikereke di ne di kgaogantswe ke dikgogakgogano. E re ka a ne a tlhoafaletse gore go nne le tumalano e le nngwe, o ne a batla go simolola se go neng go twe ke thuto e e “boammaaruri” mme a bo a dira gore e latelwe. E le gore bobishopo ba amogelwe ke Constantine, ba ne ba tshwanelwa ke go fetola dilo tse ba di dumelang, mme ba ba neng ba dira jalo ba ne ba sa duedisiwe lekgetho e bile ba newa taolo e ntsi. Mokwalahisitori e bong Charles Freeman a re, “Go bona mofuta o o ‘siameng’ wa thuto ya Bokeresete go ne go sa bulele motho ditsela tsa legodimo fela mme go ne go mo naya matlotlo a mantsi mo lefatsheng.” Ka jalo, baruti ba ne ba nna le tlhotlheletso e kgolo mo dikgannyeng tsa lefatshe. Mokwalahisitori A. H. M. Jones a re: “Jaanong Kereke e ne e na le mosireletsi, mme gape e ne e na le morena.”